Projektas

Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2008 M. VASARIO 13 D. NUTARIMO NR. 136 „DĖL PROJEKTŲ PRIPAŽINIMO VALSTYBEI SVARBIAIS EKONOMINIAIS AR KULTŪRINIAIS PROJEKTAIS TVARKOS APRAŠO PATVIRTINIMO“ PAKEITIMO

2017 m. d. Nr.

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2008 m. vasario 13 d. nutarimą Nr. 136 „Dėl Projektų pripažinimo valstybei svarbiais ekonominiais ar kultūriniais projektais tvarkos aprašo patvirtinimo“ ir jį išdėstyti nauja redakcija:

„Lietuvos Respublikos Vyriausybė

nutarimas

DĖL PROJEKTŲ PRIPAŽINIMO VALSTYBEI SVARBIAIS PROJEKTAIS TVARKOS APRAŠO PATVIRTINIMO

Lietuvos Respublikos Vyriausybė nutaria:

Patvirtinti Projektų pripažinimo valstybei svarbiais projektais tvarkos aprašą (pridedama).“

2. Nustatyti, kad šis nutarimas taikomas projektų pripažinimo valstybei svarbiais projektais procedūroms, pradėtoms po šio nutarimo įsigaliojimo.

Ministras Pirmininkas

Ūkio ministras

PATVIRTINTA

Lietuvos Respublikos Vyriausybės

2008 m. vasario 13 d. nutarimu Nr. 136

(Lietuvos Respublikos Vyriausybės

2017 m. d. nutarimo Nr.

redakcija)

PROJEKTŲ PRIPAŽINIMO VALSTYBEI SVARBIAIS PROJEKTAIS TVARKOS APRAŠAS

I SKYRIUS

BENDROSIOS NUOSTATOS

1. Projektų pripažinimo valstybei svarbiais projektais tvarkos aprašas (toliau – Aprašas) nustato numatomų įgyvendinti valstybei svarbių projektų arba jų grupių (keleto tos pačios srities projektų, turinčių bendrą tikslą) (toliau – projektai) pripažinimo valstybei svarbiais projektais kriterijus, tvarką, įgyvendinimo stebėseną ir valstybei svarbaus projekto statuso sustabdymą ir panaikinimą.

2. Aprašas netaikomas ypatingos valstybinės svarbos projektams, kuriuos Lietuvos Respublikos Seimas pripažįsta valstybei ypač svarbiais ekonominiais ir (ar) kultūriniais ir (ar) kitą strateginę reikšmę nacionaliniam saugumui turinčiais projektais, Lietuvos Respublikos žemės paėmimo visuomenės poreikiams įgyvendinant ypatingos valstybinės svarbos projektus įstatymo nustatyta tvarka.

3. Prieš teikiant Lietuvos Respublikos Vyriausybei projektą pripažinti valstybei svarbiu projektu, turi būti gauta Lietuvos Respublikos konkurencijos tarybos teigiama išvada, dėl projekto atitikties Europos Sąjungos valstybės pagalbos taisyklėms ir poveikio konkurencijai.

II SKYRIUS

PROJEKTŲ PRIPAŽINIMO VALSTYBEI SVARBIAIS PROJEKTAIS KRITERIJAI

4. Projektai gali būti pripažinti valstybei svarbiais projektais, jeigu jais numatomi įgyvendinti valstybės strateginiai interesai, valstybės vykdomos sektorinės ir (ar) regioninės politikos tikslai ir jie atitinka ne mažiau kaip 4 iš šiame Aprašo punkte numatytų kriterijų, iš kurių Aprašo 4.1, 4.2 ir 4.3 papunkčiuose nustatyti kriterijai yra privalomi:

4.1. projekto rezultatai turės valstybei, visuomenei tiesioginį poveikį didesnėje kaip vieno regiono, kaip jis yra apibrėžtas Lietuvos Respublikos regioninės plėtros įstatymo 2 straipsnio 3 dalyje, teritorijoje ir netiesioginį poveikį – didesnėje kaip pusė Lietuvos Respublikos teritorijos;

4.2. projekto socialinis, kultūrinis, ekonominis poveikis (projektai, kurie prisideda prie socialinės, kultūrinės, ekonominės plėtros arba sudaro tokios plėtros sąlygas), t. y. naudos ir sąnaudų santykis, yra ne mažesnis kaip 1;

4.3. projekto investicijų vertė ne mažesnė kaip 20 000 000 (dvidešimt milijonų) eurų;

4.4. numatoma pritraukti į projektą ar su juo susijusią veiklą tiesioginių vidaus ir užsienio investicijų, sudarančių ne mažiau kaip 25 procentus projekto vertės;

4.5. projekto kompleksinis poveikis (projektai kompleksiškai prisideda prie valstybės ir (arba) istorijos, kultūros paveldo, socialinės, kultūrinės, meno, aplinkos, turizmo, sveikatos, švietimo ir mokslo, inovacijų plėtros arba sudaro tokios plėtros sąlygas) prisidedant prie darnios (tvarios) plėtros rezultatų, t. y., projektas atitinka aukšto kompleksiškumo kriterijus (uždaviniai, rezultatai, suinteresuotųjų šalių integracija, socialinis-kultūrinis kontekstas, inovacinės aplinkos gerinimas).

III SKYRIUS

PROJEKTŲ PRIPAŽINIMO VALSTYBEI SVARBIAIS PROJEKTAIS TVARKA

5. Projektai valstybei svarbiais projektais pripažįstami Lietuvos Respublikos Vyriausybės nutarimais.

6. Projektų pripažinimo valstybei svarbiais projektais procedūrą (toliau – procedūra) inicijuoja ministerijos, pagal ministrams pavestas valdymo sritis (toliau – ministerija).

7. Ministerija, inicijuodama projekto, kuriuo siekia ministerijos strateginiuose veiklos planuose numatytų tikslų, pripažinimą valstybei svarbiu projektu, turi:

7.1. atlikti alternatyvų analizę ir atrinkti tikslą pasiekti padėsiantį, didžiausią naudą valstybei sukuriantį, projektą (jų grupę). Kai yra keletas tokių projektų (jų grupių), jie turi būti atrenkami taikant projektų (jų grupių) atranką ir nustatant atrankos kriterijus ir jų reikšmes. Projektams (jų grupėms) įvertinti turi būti taikoma balų sistema, kuri leistų palyginti planuojamus įgyvendinti projektus (jų grupes) ir nustatyti vienų projektų (jų grupių) pirmenybę prieš kitus projektus (jų grupes). Projektų (jų grupių) galimybėms padėti pasiekti ministerijos strateginį tikslą nustatyti, ministerija parengia galimybių studiją, kurioje išanalizuojamos kiekvieno projekto (jų grupių) galimybių alternatyvos įgyvendinti valstybės strateginius interesus, pasiekti valstybės vykdomos sektorinės ir (ar) regioninės politikos tikslus, pateikiama išsami projektų (jų grupių) analizė techniniu, finansiniu, ekonominiu ir instituciniu požiūriais, ir išvada, kuris projektas (jų grupė) tinkamiausias nustatytiems tikslams įgyvendinti;

7.2. parengti Lietuvos Respublikos Vyriausybės nutarimo projektą, lydimuosius dokumentus, projektą, jo tikslus ir numatomas jo įgyvendinimo priemones pristatyti ir viešai aptarti su visuomene (paskelbus regiono ar šalies visuomenės informavimo priemonėse).

8. Lietuvos Respublikos Vyriausybės nutarimų dėl projektų pripažinimo valstybei svarbiais projektais projektus Lietuvos Respublikos Vyriausybei teikia ministrai pagal jiems pavestas valdymo sritis. Kartu pateikiamos projektų galimybių studijų išvados ir pasiūlymai, informacija apie projektų pristatymo ir viešo aptarimo su visuomene rezultatus, projektų įgyvendinimo priemonių aprašymas, Lietuvos Respublikos konkurencijos tarybos teigiama išvada dėl projekto atitikimo Europos Sąjungos valstybės pagalbos taisyklėms ir poveikio konkurencijai, kitų suinteresuotų institucijų nuomonės (išvados).

9. Lietuvos Respublikos Vyriausybės nutarime dėl projekto pripažinimo valstybei svarbiu projektu nurodomas projekto pavadinimas, tikslas, įgyvendinimo terminai (galutinis ir etapų), etapų rezultatai ir jų rodikliai, projekto įgyvendinimo priemonės, kuriuos projekto vykdytojas sutartimi įsipareigotų nustatytu laiku ir apimtimi įvykdyti įgyvendindamas projektą, ir projekto įgyvendinimo metu numatomos taikyti įstatymais ir kitais teisės aktais nustatytos lengvatos. Sutartį su projekto vykdytoju pavedama sudaryti Lietuvos Respublikos Vyriausybės vardu ministerijai.

IV SKYRIUS

VALSTYBEI SVARBAUS PROJEKTO ĮGYVENDINIMO STEBĖSENA

10. Projekto stebėseną atlieka ministerija. Projekto stebėsena atliekama visą projekto įgyvendinimo laikotarpį – iki kai projektas bus įgyvendintas sutartyje nustatytais terminais ir apimtimi.

11. Informaciją, kurios reikia projekto stebėsenai atlikti ir kuri nurodyta projekto vykdytojo sutartyje su ministerija, projekto vykdytojas kasmet iki einamųjų metų kovo 1 dienos pateikia ministerijai.

12. Ministerijos, atlikdamos projektų stebėseną, apibendrina informaciją apie joms pagal ministrams pavestas valdymo sritis priskirtų projektų įgyvendinimo rezultatus ir iki einamųjų metų balandžio 1 dienos pateikia Lietuvos Respublikos ūkio ministerijai;

13. Lietuvos Respublikos ūkio ministerija apibendrina iš ministerijų gautą informaciją apie projektų įgyvendinimo rezultatus ir iki einamųjų metų gegužės 1 dienos pateikia ją Lietuvos Respublikos Vyriausybės kanceliarijai bei skelbia Lietuvos Respublikos ūkio ministerijos interneto svetainėje.

14. Projektą įgyvendinus sutartyje nustatytais terminais ir apimtimi, ir tai patvirtinus sutartyje numatytais dokumentais, sutartį pasirašiusi ir atliekanti projekto stebėseną ministerija kartu su projekto vykdytoju parengia laisvos formos projekto įgyvendinimo ataskaitą ir perduoda šią ataskaitą Lietuvos Respublikos ūkio ministerijai.

V SKYRIUS

VALSTYBEI SVARBAUS PROJEKTO STATUSO SUSTABDYMAS IR PANAIKINIMAS

15. Kai ministerija, atlikdama projekto stebėseną, nustato, kad projekto vykdytojas nevykdo sutartyje nustatytų projekto įgyvendinimo priemonių, nesilaiko terminų, yra rezultatų ir jų rodiklių nukrypimai ir dėl to gali būti nepasiekti projekto tikslai, ji nustato projekto vykdytojui terminą nustatytų projekto trūkumų ištaisymui. Jeigu projekto vykdytojas į ministerijos pasiūlymą atsižvelgia iš dalies ar neatsižvelgia, ministerija parengia Lietuvos Respublikos Vyriausybės nutarimo projektą dėl valstybei svarbaus projekto statuso laikino sustabdymo, kol bus ištaisyti projekto trūkumai, ar statuso panaikinimo.

16. Valstybei svarbaus projekto statusas panaikinamas Lietuvos Respublikos Vyriausybės nutarimu, kai:

16.1. projekto vykdytojas nesilaiko sutartinių įsipareigojimų ir nevykdo projekto stebėseną atliekančios ministerijos nurodymų Aprašo 15 punkte nurodytiems trūkumams ištaisyti;

16.2. projektas yra įgyvendintas sutartyje su projekto vykdytoju nustatytais terminais ir apimtimi, ir tai patvirtinus sutartyje numatytais dokumentais.

17. Lietuvos Respublikos Vyriausybės nutarimų dėl valstybei svarbaus projekto statuso panaikinimo projektus Lietuvos Respublikos Vyriausybei teikia ministrai pagal jiems pavestas valdymo sritis.

_____________________